
A streamingszolgáltatók marketingje: Netflix Magyarország Facebook és Instagram posztjainak hatékonyság-vizsgálata a középiskolások és egyetemisták körében

A streamingszolgáltatók felvirágzása és a koronavírus járvány okozta változások adják az ilyen jellegű vállalatok marketing tevékenységének mélyebb áttekintésének aktualitását. Kutatásom során arra világítottam rá, hogy a középiskolások és egyetemisták vonatkozásában – 15-24 éves korosztály – milyen poszttípusokkal lehet leghatékonyabban elérni a Netflix hazai
közönsége körében az adott célcsoportot a közösségi média marketing eszközrendszerével.
Kutatási módszerem kiválasztásához számos nemzetközi tanulmányt tekintettem át, melyekből egy, komplex technikát kialakítva végeztem el azt, a Facebook és Instagram platformjain megjelenő tartalmak elemzésével. A kiválasztott felületeken web-tartalomelemzést végeztem, majd ez alapján a legtöbb hozzászólással rendelkező posztok esetében a hozzászólásokat
is áttekintettem. Majd ezen két kutatási módszer eredményei alapján készítettem el a vezérfonalat, mely a célcsoport tagjaival készített mélyinterjúk alapját adta. A három, kvalitatív kutatási módszer eredményeinek összegzésével tudtam előfeltevéseim igazolását mérlegelni – emellett kiemelném azt, hogy ezek mellett számos további eredményre is fény derült vizsgáló-
dásom során.
Összességében mikor, hol, milyen tartalommal érhető el leghatékonyabban a kutatási eredményeim szerint a vizsgált célcsoport? Kiemelkedően fontos a közvetlen, aktív jelenlét, emellett a korcsoport körében poszt típusa szerint pedig a képi tartalmak a kedveltebbek. A bejegyzések tárgyának vonatkozásában a mém jellegű, vicces tartalmak azok, melyek igen magas interakciót váltanak ki, míg a call-to-action jellegűekhez nem szívesen szólnak hozzá, azokat csak megnézik. A „kulisszák mögötti” betekintő posztok kevesebb engagementet érnek el, de a nézettségi adatok áttekintésével ez könnyen emelhető lenne. További eredményeim azt mutatják, hogy számos olyan jelenség felmerül még a vizsgált témával kapcsolatban, melynek
feltárása a kutatás bővítésével érdemes lenne.



